- San Mateo
- ←
- 14
- →

14
Mumunmin Juan puyanunca
1 Jun malate tsachilari Jesuca duque cuenta quinaminlaca miya Heródenan meránue. 2 Herodes junca meráto yachi tsachilabe itsantinue:
—In Jesús tinun tsachi Mumunmin Juan jonhoe tinue. Juan puyato mansonhito, wepanato quirantsancari seque quimin ica jonhoe tinue.
3-4 Aman Mumunmin Juan itsanque puyaca jominue. Herodes yachi acochi sonaca josoleca jominue. Felípechi sona jominue Herodías tinun mumun. Junni Mumunmin Juan junca meráto Heródeca payica jominue. Acochi sonaca josoletuntsan joe tica jominue. Junni Herodías Heródeca mantasa carica jominue Juanca cadenachi teleto dolaquisa. 5 Aman tsachila mantimini Juanca se tito, yaca Diosichi mantate pamin joe tinaminlanue. Junnan Heróderi Juanca totechi tinatonan, casale yaca catoteca itominue. 6 Junni Juan dorasanan, Heródechi wata tula ma fanue. Jun mate Heródela fiesta quilaquinasanan Herodíachi namari teranaminue yape Heródela quiralaquisa. Junni ya nama teranan, Herodes yaca duque se tito 7 yabe itsantinue:
—Nu tica panhanatiya, la cuwaniqueyanae tinue. Juraquito pánayoe tito tsantinue.
8 Junni ya namari yachi ayanbe panhanue. Junni yachi ayanbe panhato, Heródechica manjito, itsantinue:
—Mumunmin Juanchi misuca wa nidabi cuwade! tinue.
9 Miyari yaca meráto laquiinue. Juntonan juraquito paca joto, junsi junte pechuminlanan meracala jonan, nene patuchique cuwaniquinue. 10 Juan doranun yaca ereniquinue Juanca misu butunsa. 11 Junni Juanchi misuca wa nidabi poto tanjato, jun sonachi cuwalaquinue. Junni yari yachi ayanchica tanjinue. 12 Junni Juanbe penenamin jominlari Juan puyacaca mancato menalaquinue. Junto yala Jesúchica jato yabe jera cuenta polarilaquee.
Jesús mante mili tsachilachi ano cufinunca
13 Jesula Mumunmin Juan puyanueque meráto, niyanlanantiya chutunun postoca jilaiyoe canoachi. Junni uyan tsachilari junca miito, yalanan bene jalaie. Pueblobi nechi nedechi jalaie. 14 Junni Jesús canoabi nechi loto quiranari, duque tsachila méraminlanue. Junni yalaca laquirato, quiyanpunlaca manse suwaniquee. 15 Junni quebi inasa Jesube penenaminlari yachica jato, itsanlatiyoe:
—Inte niyanlanantiya chutunun posto joe tilatiyoe. Quebi inae tilatiyoe. Junto tsachilaca manherede! tilatiyoe yape quelole puebloca jito ano cato filaquisa.
16 Junni Jesuri chiquilabe beco manpato itsantie:
—Tsachilaca manheretuntsan joe. Nulari yalachi ano cufilaquede! tie.
17 Junca chiquilari wepanato meráto, Ano itolajoyoe tilatiyoe. Manteca biburi, paluca watsari talarayoe tilatiyoe. 18 Junni Jesús ya finoca yachica tanjasa tito, 19 tsachilaca lapate jera chudisa mantaquee. Junsi Jesús manteca bibuca, junsi paluca watsaca cato, jamochi quirato, Diosibe acradeseie. Diosibe acradeseitobi, aman bibuca pisuleto yabe penenaminlachi cuwae yape junte chumin tsachilachi cuwalaquisa. 20 Junni jeralela michi fito peyailaiyoe. Junni puchuicaca manlayato, chunca palu tsalabi tuwale manlayalaquiyoe. 21 Junni duque tsachila ito filaquiyoe. Sonalaca, nalalaca mituto, unilalacasiri mito, mante mili tsansi jominlayoe.
Jesús pi jamoca nedechi jinunca
22 Junni jeralela ano fitobi, Jesuri yabe penenaminlabe itsantie:
—Nulari canoabi wito, laca caquenan wa pipiluca polelainade! Junnasa lari tsachilaca manherechinayoe tie.
23 Junni Jesús tsachilaca manheretobi, du minu mancasiri jinue Diosibe rocaibi. Junni aman nemeinasa Jesús junte mancasiri rasanan, 24 chiquilari canoachi wa pipilu quitsabi jinaminlayoe. Junni wu quito canoaca quechutenaminhe. Latsanan quechutenaminhe. 25 Junni tseino inasa Jesús pi jamoca nedechi chiquilachica jananue. 26 Junni chiquilari tsanque pi jamochi nedechi janaminca quirato, duque jelechi atinato, puyan oco jonhoe latiyoe. 27 Junnasaleri Jesuri pato itsantie:
—Sonban tenca ilaide! tie. Lanan joyoe; jeleratulajode! tie.
28 Junni Pédrori otito, Miya tie. Junsi Jesús jotori lacanan nuchica pi jamoca jasa caride! tie. 29 Jesuri janiide! tie. Junni Pédrori canoabi nechi loto, pi jamoca Jesúchica nedechi jiniie. 30 Junni Pedro jinaminnan, wu quinanunca quirato jele tie. Junni jele tito, pibi menawinaminhe. Junto Pédrori sonba pato, Miya, laca manse laride! tie. 31 Jesús mantimini yaca tedechi we mancato itsantie:
—Nu tennatumin joe. ¿Niyaito tennano peleiyun? tie.
32 Junni Jesube Pédrobe canoabi manwiyanunsi, wu mandeie. 33 Canoabi chuminlari wari Jesuchi cale telenhito, Nu Diosichi tsa Nao joe tilatiyoe.
Jesús Genesaret pueblobi quiyanpunlaca manse suwanunca
34 Junni chiquila pipiluca man becochi poleto, Genesaret pueblobi felaiyoe. 35 Junni jun pueblobi chuminlari Jesuca manmiito, jeralete meracarilaquinue yape jerale quiyanpunlaca yachica tanjalaisa. 36 Junni quiyanpunlari Jesube rocailaie yachi camisa puntabitiya taquirachun. Junni jerale taquiraminla manseilaie.

- San Mateo
- ←
- 14
- →

© 2012 WBT