- San Mateo
- ←
- 8
- →

8
Lepra bichi chun tsachica Jesús manse suwanunca
1 Junni aman Jesús dubi micaritobi manpatanasa, duque tsachilanan pejanaminlae. 2 Junte lepra bichi chun tsachi Jesúchica jato telenhito itsantie:
—Miya, laca nuchi manse suwano muquinari, manse suwano podeichunae tie.
3 Jesuri junca meráto, yaca tedechi tale quito itsantie:
—Munarato, nuca tsaina manse suwanayoe tie.
Junni Jesús tsantinunsile, lepra bichi jera manseiniie. 4 Junni Jesuri yaca manse suwatobi, yabe itsantie:
—Meráde! Mobenantiya patuminnan patelechica jito, Diosichi ticatiya nasi epe cuwade! tie.
Aman matu to Moisés Diosichi Pilabi mantaca jominue lepra bichi manseiminla Diosichi ti cuwanola jonunca. Junni Jesús yaca cuwasa mantaquee yape jeralela miralarasa ya manseica joeque.
Capitanchi peyun
5 Junni Jesuri Capernaum puebloca jito junbi winasa, soldado capitan jae. Jasi, Jesube itsanque rocaie:
6 —Miya, lachi peyun lachi yabi quiyanpun tsoe tie. Duque padeseinato, wecaino podeiton tsoe tie.
7 Junni Jesuri manse suwabi jichinayoe tie. 8 Junni ya capitan mantimini Jesuchi fiquica meráto itsantie:
—Te, jacachiri jano itoe tie. Nuri laca duque fécari sen joto, lachibi jatuntsan joe. Junchi jituminnan, inte nechinan mantaquiniquede! tie manseideque. Inte nechi quiyanpunca manseisa mantanari, manseichunae tie. 9 Jana soldadola tala mantanun cuwenta jochunae tie. Coroneli laca mantamin joe; la mantimini soldadolaca mantamin joyoe tie. Jisa mantanari, jiniiminlae; o jasa mantanari, janiiminlae; o lachi peyunlaca titiya quisa tinari, quiniquiminlae tie. Junni nunan jun tsanquenan quiyanpunca manseide! tinari, manseichunae tie.
10 Junni capitan tsantinunca meráto, Jesuri wepanae. Wepanato meráto, jerale yabe pejaca junlabe itsantie:
—Nulabe tsarasica pachinayoe tie. In capitan israelita itotonan, israelítalaca fécari Diosica tennamin joe tie. 11 Junni aman manca mate jerale Diosichi tsachila jamochi lolaitobi, matu israelítalachi tatalabe fiestabi cuwenta ano pefilaquichunae tie Abrahanbe Isaabe Jacóbobe. Junni nula seque meralaquede! tie. In capitan, junsi duque uyan tsachilanan, israelítala itotonan, junbi jamochi pelolaichunae tie. Uyan tobi nechi, uyan tobi nechi jalaito, yalanan Diosichibi pewito, mesabi chudito ano pefilaquichunae tie. 12 Junni weyanlari israelítala jotonan, jamochi pelolaituchunae tie. Yalaca uyanchi nemen minu quepoilaichunae tie. Junbi padeseinato, fudachi warelaquichunae tie.
13 Junni Jesuri tsachilabe tsantitobi, capitanbe itsantie:
—Jiniide! Nuri seque tennamin jonan, nu rocainunca meracayoe tie.
Junni ya capitanchi peyunni jun óratenan manseinue.
Pédrochi sonachi ayanca manse suwanunca
14 Junsi Pédrochica jito, tamochi wito quiranari, Pédrochi sonachi ayan cupara tan tsonue. 15 Junni Jesús yaca tedele taquiranasale cupara manpolenue. Junto mancupato yalachi ano manpoto cuwanue.
Duque quiyanpunlaca Jesús mansenunca
16 Junni jun quebi duque tsachilaca Jesúchica tanjalaie. Yucanchi ocola yalachibi wica jominlanue. Junni Jesuri yucanchi ocolaca mantato, jera mansularie. Junsi jerale quiyanpunlacanan manse suwae.
17 Aman Isaías matu tote Diosichi mantate pato, Jesuca cuenta quica jominue. Chiquila quiyanpun jominca manse suwato, chiquila fuda jomincanan manse suwamin jochunae tica jominue matu mate. Junni Isaías tsantica josa, Jesuri jun tsannan quee quiyanpunlaca manse suwanato.
Jesube penenachi timinla
18 Junni duque tsachilari Jesuchi awinta layailaie. Jesuri junca quirato, chiquilabe pato, pipilu becochi jisa! tie. 19 Junni jilaichinasanan, israelítala tala mantaca micarimin tsachi jato, Jesube itsantie:
—Nu seque micarimin jonan, nube penenamin ino muquee tie. Nunchitiya nube pejinoyoe tie.
20 Jesuri beco manpato itsantie:
—Soronantiya foro tamanhe tie catsochun. Pichunan tasen tamanhe tie. La mantimini tsachi ica jun joto, tilenantiya chuno itoyoe tie. Junni labe penenano muquinari, casale duque tenca cano joe tie.
21 Jesús tsantinunsi manca tsachiman yabe numa penenamin joto, yabe itsantie:
—Miya, nube penenano muqueda tie. Tsan josanan casaleri lachi apachica manjino joyoe tie. Lachi apa puyato menainunbi, lari nube penenabi manjanae tie.
22 Jesús mantimini yabe itsantie:
—Yala puyaca cuwenta junlari yala tala menailaichunae tie. Nuri junca tennatuto labe penenana! tie.
Pibe wube Jesuca merámin jonunca
23 Junni Jesús tsantisi, yabe yachi tsachilabe canoabi wito jilainue. 24 Junni moorasiri wa pipilubi jelecari duque sonban wu quinue. Latsa lanasa, piri canoabi winaminue. Junnasanan Jesuri catson tsoniraminue. 25 Junni yabe penenaminlari yaca mansoncarito itsantilatinue:
—Miya, chiquilaca manse laride! Pibi jadito puyalaichinayoe latinue.
26 Jesús mantimini beco manpato itsantinue:
—¿Niya jonan jele tilatinayun? Diosica natiya tennatumin tsanni jolajoe tinue.
Tsantisi aman cupato, wuca jera deisa mantaquiniquinue. Latsacanan jera deisa mantaquinquinue. Tsantinunsiri pi jera owowo inue. 27 Junni Jesube penenaminlari duque wepanalainue. ¿Inni ti tsachi junhun? latinue. Pinan wunan titiya jeralela yaca meráminla joe tilatinue.
Jesús yucanchi ocolaca itsanque mansularinunca
28 Junni Jesula wa pipilu man becochi jito, Gadara tinun tobi felainue. Junbi fenasa, paluca tsachila pantiyonbi nechi jato, Jesuca quirabi jalainue. Yucanchi ocola yalachibi wito, loco suwacala jominue. Junnan duque papun tsachila jominlanue. Monantiya junse jitunun jominue yalaca jelechi. 29 Junni yalari Jesuca quirato sonba pato itsanlatinue:
—¿Jesús, nuri chiquilaca ti quebi jayun? ¿Nu Diosichi Nao joto, chiquilaca pasuwabi janayun? ¿Casticaquino ma caitosanan chiquilaca casticaquebi janayun? tilatinue.
30 Tsanlatinasanan duque cuchi jabile lapa finaminlanue. 31 Junni yucanchi ocola Jesube rocainato itsanlatinue:
—Chiquilaca sularitori, ja cuchilachi fecáriri erede! tilatinue.
32 Junni Jesuri beconan manpato, Joo, jun cuchilachica jinilaide! tinue. Junni yucanchi ocola tsachilachibi nechi manloto, cuchilachibi manwilainue. Jun winunsileri cuchilari wa duse jera supatito wa pipilubi jadito jera puyalainue. 33 Junni cuchica cuidaiminla mantimini junca quirato, puebloca sujito, jera cuenta manpolarilaquinue. Yucanchi oco wica jun tsachilacanan jera cuenta manpolarilaquinue. 34 Junnan jun pueblobi nechi duque tsachila Jesuca quirabi jalainue. Junni yaca quirasiri, yalachi tobi nechi manjideque rocailainue.

- San Mateo
- ←
- 8
- →

© 2012 WBT